En 50-årig mand blev ved Retten i Hjørring idømt halvandet års fængsel, efter han har truet med tæsk og kosteskaft.

En 50-årig mand har erkendt, at han var til stede, da en 32-årig mand blev truet til at udlevere 3000 kroner. Men han nægter at have været med til røveriet. Det oplyser anklager Susanne hansen. Alligevel blev han ved Retten i Hjørring idømt halvandet års fængsel for sammen med to andre gerningsmænd at have truet den forurettede med tæsk og med at stikke et kosteskaft op i endetarmen på ham. Truslerne fik den 32-årige forurettede til at tage med en af medgerningsmændene til en hæveautomat. Da de 3000 kroner var blevet overleveret til gerningsmændenen truede den nu dømte 50-årige med, at hvis han gik til politiet, så ville der komme nogen efter ham, der var meget værre. Den 50-årige var ikke selv til stede i retten. Han har udbedt sig betænkningstid og vil muligvis anke. Den ene gerningsmand er blevet idømt ni måneders fængsel, mens den andens sag endnu ikke er afsluttet.